
REFERAT

Privind modificarea organigramei, a statului de funcţii şi a Regulamentului de Organizare şi Funcţionare al Poliţiei Comunitare a Municipiului Timişoara


Prin prezentul referat propunem spre aprobare Consiliului Local al Municipiului Timişoara modificarea Organigramei, a Statului de funcţii şi a Regulamentului de Organizare şi Funcţionare al Poliţiei Comunitare a Municipiului Timişoara, direcţie de specialitate aflată în subordinea Consiliului Local al Municipiului Timişoara, înfiinţată prin HCL a Municipiului Timişoara nr. 85 din 15.03.2005 şi HCL nr. 89 din 28.03.2006.


În conformitate cu Programul de Guvernare şi Strategia Ministerului Administraţiei şi Internelor aprobată prin HG nr. 196/17.03.2005 este necesară reorganizarea instituţiei în vederea alinierii la standardele impuse de aderarea la Uniunea Europeană şi pregătirea în perspectiva trecerii la noua structură – Poliţia Locală – cu începere de la 01.01.2007.


De asemenea, este necesară implementarea în cadrul Poliţiei Comunitare a Municipiului Timişoara a Sistemului de Management al Calităţii în vederea obţinerii certificatului EN ISO 9001/2000, respectiv standardul european de calitate. 


În vederea eliminării disfuncţiilor ce s-au manifestat în ceea ce priveşte activitatea de achiziţii publice (imposibilitatea achiziţionării de autoturisme pentru munca operativă specifică forţelor de menţinere a ordinii şi liniştii publice), precum şi pentru realizarea unei structuri care să asigure creşterea gradului de intervenţie şi acoperire a teritoriului municipiului Timişoara cu scopul realizării sarcinilor conferite de lege, precum şi pentru îndeplinirea dezideratului ca în municipiul Timişoara să se asigure un climat favorabil şi de siguranţă a cetăţenilor – se propune transformarea instituţiei Direcţia Poliţia Comunitară Timişoara în Serviciul Public Poliţia Comunitară Timişoara – fără personalitate juridică în subordinea Consiliului Local al Municipiului Timişoara.


O dată cu încadrarea structurilor specifice de specialitate (personal, resurse umane, juridic, comunicare, administrativ şi financiar-contabilitate, precum şi achiziţii contracte) cu personalul necesar se va propune trecerea structurii în instituţie cu personalitate juridică. 


Prezentul proiect de hotărâre supune spre aprobarea Consiliului Local modificări în structura organizatorică, determinate de necesităţi de ordin practic, semnalate în ultima perioadă, în special în modul de organizare şi subordonare al diferitelor compartimente, dar şi în restructurarea unor servicii operative ale instituţiei.


Conform prevederilor art. 95 alin. (2) lit. „e” din Legea 215/2001 a administraţiei publice locale, Consiliul Local „aprobă la propunerea primarului, în condiţiile legii, organigrama, statul de funcţii, necesarul de personal şi regulamentul de organizare şi funcţionare a aparatului propriu de specialitate şi ale serviciilor publice de interes local (...)” şi art. 4 alin. (1) din Legea nr. 371/2004 privind înfiinţarea, organizarea şi funcţionarea Poliţiei Comunitare, „poliţia comunitară se înfiinţează prin hotărâre a consiliilor locale ale municipiilor, sectoarelor municipiului Bucureşti, oraşelor şi comunelor după caz şi se subordonează primarilor acestora”.


Structura organizatorică a Poliţiei Comunitare a Municipiului Timişoara a fost stabilită iniţial prin HCL 85/15.03.2005 în baza Legii nr. 371/2004, iar statul de funcţii a fost modificat prin HCL nr. 89/28.03.2006.


Numărul total de posturi al instituţiei este în prezent de 219 din care 218 funcţii publice. 


Organigrama şi statul de funcţii supuse spre aprobare modifică numărul total de posturi şi structurează organigrama în aşa fel încât prin operaţionalizarea şi încadrarea acestora cu primul să ducă la eficientizarea acestei instituţii, ţinând cont de nevoile actuale şi viitoare a realizării sarcinilor ce revin Consiliului Local al Municipiului Timişoara, revăzute la art. 38 pct. (6) lit. „a” cu 7 şi a atribuţiilor primarului prevăzute la art. 68 lit. „i”. 

Numărul total de funcţii propuse - 684 din care:

· Funcţii publice de conducere – 22;

· Funcţii publice de execuţie – 545;

· Funcţii contractuale de conducere – 2;

· Funcţii contractuale de execuţie – 112;

· Funcţii contractuale de deservire – 3.


Principalele modificări în structura organizatorică a Poliţiei Comunitare a Municipiului Timişoara propuse spre aprobare prin prezentul proiect de hotărâre constau în: 

1. Înfiinţarea unui al doilea post de Director Executiv adjunct care va coordona şi va avea responsabilităţi în ceea ce priveşte buna funcţionare a serviciilor financiar-contabilitate, achiziţii publice-contracte şi serviciul administrativ. 

2. Înfiinţarea următoarelor servicii, birouri şi compartimente:

a) Serviciul Comunicare şi Informatizare cu 8 posturi – functii publice;

b) Compartimentul Control Intern cu 3 posturi– functii publice;

c) Serviciul Resurse Umane cu 8 posturi– functii publice;

d) Biroul Juridic cu 6 posturi– functii publice;

e) Biroul Organizare, Instruire, Evidenţă Operativă cu 7 posturi– functii publice;

f) Compartimentul Secretariat-Arhivă cu 7 posturi – personal contractual;

g) Serviciul Ordine Publică cu 8 posturi, care va coordona funcţionarea celor 4 secţii de poliţie comunitară în structura cărora vor funcţiona câte un birou de ordine publică şi un birou de intervenţii rapide. Fiecare secţie va avea în structura organizatorică şi funcţională câte 101 posturi– functii publice;

h) Serviciul Control Protecţia Mediului cu 8 posturi– functii publice;

i) Serviciul Dispecerat şi Intervenţii Rapide cu 6 posturi– functii publice care va coordona activitatea dispeceratului central şi a celor patru birouri de intervenţii rapide de la cele 4 secţii de poliţie comunitară cu un total de 44 de posturi– functii publice; 

j) Serviciul Pază Obiective cu 101 posturi– personal contractual;

k) Serviciul Control Comerţ Stradal cu 8 posturi– functii publice;

l) Serviciul Însoţire, Protecţie şi Trafic Rutier cu 8 posturi– functii publice;

m) Serviciul Financiar-Contabilitate cu 8 posturi– functii publice;

n) Serviciul Achiziţii publice şi Contabilitate cu 8 posturi– functii publice;

o) Serviciul Administrativ cu 9 posturi– personal contractual. 


Pentru majorarea numărului total de funcţii au fost făcute demersurile necesare în vederea obţinerii avizului Agenţiei Naţionale a Funcţionarilor Publici.


Toate modificările apărute în organigramă şi în statul de funcţii al instituţiei se raportează asupra atribuţiilor fiecărui compartiment aşa cum sunt prevăzute în Regulamentul de Organizare şi Funcţionare.


Detaliile referitoare la modificările în structura fiecărui compartiment, salarizarea fiecărei funcţii în parte sunt prevăzute în statul de funcţii propuse spre aprobare prin prezentul proiect de hotărâre. 


Regulamentul de Organizare şi Funcţionare prevăzut în anexa nr. 3 la prezentul proiect de hotărâre reflectă toate modificările apărute în atribuţiile fiecărui compartiment, modul de subordonare ierarhică, precum şi alte reglementări referitoare la organizarea şi funcţionarea Poliţiei Comunitare a Municipiului Timişoara.


Faţă de cele de mai sus, vă rugăm să aprobaţi iniţierea prezentului proiect de hotărâre de modificare a Organigramei, a Statului de funcţii şi a Regulamentului de Organizare şi Funcţionare a Poliţiei Comunitare a Municipiului Timişoara în forma prezentată. 

    DIRECTOR EXECUTIV                                                          

                          Doru Spătaru                                                  

ŞEF SERVICIU RESURSE UMANE,

               
AVIZAT JURIDIC,

Rodica Driha



                         Mirela Lasuschevici

